একজন পুলিশ অফিসারের কথা জানি, নিজেকে তিনি অসাধারণ বলে মনে করেন না, যদিও প্রতিযোগিতামূলক পরীক্ষায় কৃতকার্য হয়ে পুলিশ সার্ভিসে যোগ দিয়েছিলেন। অনুপ্রেরণটা ছিল সেবক হবার। কিন্তু তিন বছর যেতে না যেতেই টের পেলেন তাঁর ঘাড়ের ওপর অন্য এক ব্যক্তি এসে ভর করেছে যাকে তিনি চেনেন না, অথচ যে তাকে পরিচালনা করেন তাকে কাঁধ থেকে যে নামিয়ে দেবেন তাও সম্ভব নয়। যেন সিন্দাবাদের কাহিনীর সেই অনড় বৃদ্ধ। বুঝতে পারলেন এই ব্যক্তি আর কেউ নন, তিনি নিজেই, কিন্তু এ ব্যক্তি তাঁর একেবারেই অপরিচিত। ইনি ক্ষমতাধর। এর হাতে ক্ষমতা আছে। এই ক্ষমতাশীল অহর্নিশ উত্যক্ত করছে, বলছে, তোমার ক্ষমতা আছে সেটা তুমি প্রয়োগ করো, নইলে তুমি সমাজের কাছে তো বটেই, আত্মীয়স্বজন এবং সহকর্মীদেরও কারো কারো চোখে অক্ষম বলে প্রমাণিত হবে। তিনি দেখছেন তিনি বদলে যাচ্ছেন, এবং পাছে একটি ভিন্ন মানুষে পরিণত হন এই ভয়ে চেষ্টাতদ্বির করে অন্য দপ্তরে বদলি হয়ে গেছেন। সেখানে তাঁর তেমন একটা ক্ষমতা ছিল না, এবং ক্ষমতার এই অভাবের দরুণই তিনি স্বস্তিতে ছিলেন।